Coca-Cola stig reusetrust vir opkomende boereFoto: Pexels/Pixabay.com Coca-Cola Beverages SA (CCBSA) het Dinsdag aangekondig dat hy ŉ trust van R400 miljoen begin het wat spesifiek ten doel het om histories benadeelde en opkomende boere asook kleinskaal verskaffers te ondersteun en hulle sodoende te help om volwaardige deelnemers in die landbouwaardeketting te word. Velaphi Ratshefola, CCBSA se besturende direkteur, het gesê die Mintirho-stigting se trustfonds sal ŉ reuseverskil maak deur finansiële bystand, opleiding asook ontwikkelingsbystand te verskaf aan mense was histories benadeel is asook aan kleinskaal verskaffers, veral dié wat insette in die CCBSA-waardeketting maak. “Die CCBSA se koopkrag, tesame met dié van winkels en ander sakeondernemings wat dieselfde as ons dink, sal help om ŉ volhoubare ekonomiese verskil in die lewens van die begunstigdes te maak. Die stigting wat ons nou van stapel stuur het ten doel om ŉ nuwe soort sakeverhouding tussen ons en swart opkomende boere en verskaffers te bewerstellig – een waarin ons nie net hul produkte koop nie, maar hul ontwikkeling aktief van die vroegste stadiums ondersteun,” het Ratshefola gesê. Hy het verder gesê CCBSA sal meer as net kliente wees. “Ons sal vennote wees in ŉ poging om te help om nuwe, swart verskaffers te help groei en sodoende landbou in ons land te verander en om op dié manier aandag te gee aan sommige van die pynlike nalatenskappe van ons verlede.” Die R400 miljoen sal in inkremente van R80 miljoen betaal word tot en met 2021. Die eerste inkrement is reeds verlede jaar betaal. Die fonds sal daarop gefokus wees om sleutelkwelpunte soos reuselenings, hoë rentekoerse en kaptitaalbesteding te verlig. Ander rolspelers in die bedryf sal ook kan bydra mits hul benadering die stigting se waardes en doelstellings weerspieël.